ועדת הפנים ואיכות הסביבה, כנסת 18, פרוטוקול מספר 277, 2010-11-08 11:00

דוד אזולאי: בוקר טוב לכולם, אני מתכבד לפתוח את הדיון.

דוד אזולאי: על סדר היום 1. הצעה לסדר היום (דיון מהיר): אכיפת החוק ביהודה ושומרון, של חה"כ אריה אלדד ו - הצעה לסדר היום)דיון מהיר: תאונות דרכים ואכיפת חוקי התנועה ביו"ש, של חה"כ אורי מקלב.

דוד אזולאי: כל הדיון הזה משודר בערוץ הכנסת.

דוד אזולאי: החברים העלו את הנושא במסגרת נשיאות הכנסת, לקיים דיון מהיר, ועל פי התקנון אנחנו מחויבים לקיים את הדיון ובאמת השתדלנו לעשות זאת כמה שיותר מהר.

דוד אזולאי: אבקש מהחברים להציג את הנושא.

אריה אלדד: תודה, אדוני.

אריה אלדד: מדובר בתאונות דרכים ועבירות תעבורה ביהודה ושומרון כסימפטום, כתסמין, כאשר הבעיה, לדעתי, רחבה יותר והיא נוגעת באכיפת חוק גם בתחומים אחרים.

אריה אלדד: קל לצאת מתופעות של עבירות תעבורה, שאנחנו עדים להן ביהודה ושומרון מדי יום ולנסות ללמוד מהן על תופעות אחרות וגם על דפוסי התנהגות של המשטרה בעניין הזה.

אריה אלדד: מי שנוסע ביהודה ושומרון בחודשים האחרונים, בשנים האחרונות, יודע שאולי לשמחתנו האיום הגדול על חיי אדם הוא כבר לא בהכרח ירי של מחבלים, אבל – נהיגה פרועה, מסוכנת מאד של ערבים שמשתמשים בכבישים והתחושה היא שאין בעל בית, אין אכיפה אמיתית, שום דבר לא מפריע למכוניות לחצות פסים לבנים ולנסוע במהירויות גדולות, לנסוע במכוניות שלא נבדקו כהלכה, כי ההתייחסויות לתאונות דרכים כאשר שני כלי הרכב הפוגעים זה בזה הם של ערבים פלסטינים עם מספרים לא ישראלים, היא שונה לחלוטין מאשר התייחסות לתאונות בתחומיה של מדינת ישראל, בתחומי הקו הירוק.

אריה אלדד: אני לא יודע אם יש סטטיסטיקה, אם מספר הנפגעים נספרים, אם המשטרה מעורבת בהם באותה מידה שהיא מעורבת בתאונות כשיש נפגעים ישראלים.

אריה אלדד: אבל כאשר אין אכיפה, והנהיגה הופכת פרועה יותר ויותר, גם אזרחים ישראלים נפגעים ונהרגים.

אריה אלדד: היציאה לכבישי יהודה ושומרון בחודשים האחרונים משולה לפעמים לרולטה רוסית כאשר אי אפשר לדעת אם אנשים יגיעו הביתה בשלום, בגלל סוג כזה של נהיגה.

אריה אלדד: הדברים נוגעים גם לתחומים אחרים של אכיפה בשטח, גם במקרים של אלימות שהיא לא לאומנית אלא פלילית – של קטטות, של פגיעות הדדיות.

אריה אלדד: כשיהודי נפגע ההתייחסות ל המשטרה היא אחרת, שואלים אם זה פלילי, אם זה לאומני, אבל כאשר יש ירי ויש אלימות קשה בין ערבים, ההתייחסות של המשטרה לפעמים היא אחרת לגמרי, מה שגורם לתופעה של מדרון חלקלק, תופעה של כדור שלג, משום שמי שלא שומר על החוק בתחום אחד בקלות רבה מאד מתדרדר לתחומים אחרים.

אריה אלדד: אנחנו רואים את זה בגניבות מים, בבניה לאורך צירים ראשיים עד כדי חסימתם, כמעט.

אריה אלדד: אבל באמת, תופעות הנהיגה המסוכנת הן התופעות הבולטות לעין, הגלויות לעין כל לכל מי שנוסע בכבישים 443 או ב-60 או בכבישים משניים ביהודה ושומרון, ועל כך ביקשנו לקיים את הדיון.

דוד אזולאי: רציתי לשאול – חבר הכנסת אלדד, האם כאשר יש תאונה שמעורבים בה אזרח ישראלי ותושב יהודה ושומרון, ערבי, המשטרה מתייחסת לזה?

אריה אלדד: היא ודאי מתייחסת.

אריה אלדד: היא מתייחסת לכל תאונה , נדמה לי, ואם יש הפרעה לתנועה היא מתייצבת במקום ומנסה להסדיר את התנועה, ומוודאת שכלי הרכב נגררים.

אריה אלדד: אבל כאשר אזרח ישראלי נפגע התאונה נספרת באיזושהי סטטיסטיקה ומישהו מתייחס אליה.

אריה אלדד: כשרק שני כלי רכב ערבים נפגעים, בסוף לא נותנים את הדעת על כך שהכביש הוא בעייתי, הכביש הוא מסוכן, שיש צורך להגביר את האכיפה שם, כי הדברים לא מופיעים לנגד עינינו ככבישים מסוכנים, ולא כסטטיסטיקות שמחייבות או שיפור תשתיות משמעותי - ושר התחבורה עושה הרבה לשיפור הכבישים ביהודה ושומרון, אבל בתחומי האכיפה המוגברת, כאשר יש ריבוי גדול של תאונות שבהן יש רק כלי רכב של פלסטינים שנפגעים, אני לא יודע אם זה גוזר מיד התייחסות חמורה לאותו כביש – הצבת יותר ניידות, יותר אמצעי אכיפה, הבאה לדין של עבריינים באופן כזה שירתיע, וימנע נהיגה פרועה.

אורי מקלב: תודה, אדוני היושב ראש.

אורי מקלב: די הופתעתי כאשר התחלתי לקבל פניות, אולי במסגרת הוועדה לפניות הציבור, כשאנשים פנו אלי כחבר כנסת, אנשים מיהודה ושומרון שהם  בעצמם מבקשים אכיפה מוגברת של המשטרה.

אורי מקלב: זה לא כל כך פניה רגילה היום, לרוב הטענות הן הפוכות.

אורי מקלב: אבל באו אלי אנשים, וצעירים פנו אלי ואמרו לי – אתה לא יודע מה קורה, זה קטסטרופה, זה המערב הפרוע – כל הביטויים שיכולים להגיד, או "רולטה יהודה ושומרון" לא רק רולטה רוסית, בהתייחס למה שקורה שם, בכבישים.

אורי מקלב: אנשים לא יודעים במה הם מסתכנים יותר – ברמה הבטיחותית או ברמה הביטחונית.

אורי מקלב: נוכחות המשטרה היא כמעט אפסית.

אורי מקלב: האכיפה פחותה עוד יותר.

אורי מקלב: אין כל גורם הרתעה לא דוחות וכן הלאה, וגם לא אכיפה משפטית.

אורי מקלב: שופטי בית המשפט לתחבורה, השופט טננבאום התבטאה וכתב על כך בהתייחס לפסקי דין, שכל מי שמביאים אליו ושהוא נתקל בהרבה מקרים שאנשים משתחררים מיד, לא מביאים אותם, אין כתובות ביהודה ושומרון וזה ודאי מביא להגברת נסיעה לא נכונה ומסוכנת בכבישים של יהודה ושומרון.

אורי מקלב: רק לפני חודש וחצי-חודשיים שמענו על תאונה מחרידה, תאונת דרכים במבוא דותן, שבה נהרגו 3 ילדים, וגם נהג טרקטור פלסטינאי.

אורי מקלב: התאונה המחרידה, שהיתה בעצמה רבה מאד היתה מכניסת הרכב המסחרי לתוך הטרקטור שנסע ללא אורות.

אורי מקלב: אני חושב שיש הרבה תאונות דרכים שקורות בגלל חוסר זהירות ובגלל שאנשים לוקחים סיכונים, אבל זה מאפיין יותר נסיעה ללא אורות – לצאת עם רכב לכביש בלי אורות, כאלה שאומרים שאין בכלל אכיפה.

אורי מקלב: דקה או שניה של מעשה פזיז או אסור הרבה יותר מצוי מאשר לצאת עם רכב ללא אורות ולנסוע בו בכביש ראשי בגלל שהנהג יודע שאין מי שיעשה לו משהו, וכך קרתה התאונה הזו שעידן קיפר בן ה- 9 ודניאל עמרם בן ה-14 וניב נסב בן ה-10 והנהג, מהכפר זבבדה שנהרגו בתאונה.

אורי מקלב: זאת ועוד – אנחנו מבקשים לדעת ממשטרת התנועה כמה רכבים מבצעיים יש ביהודה ושומרון לנושא של אכיפת חוקי תנועה, כמה מהם נמצאים 24 שעות ולא נלקחים בידי הקצינים כרכבים בשעה 5 אחר הצהריים כשהם הולכים הביתה?

אורי מקלב: האם יש כבישים שידועים ככבישים שחורים?

אורי מקלב: האם יש חלוקה, הוראה של הצבא למשטרה לא לאכוף ולא להיות  בכל הכבישים השחורים?

אורי מקלב: הנושא האחרון הוא הנושא של הנתונים של תאונות הדרכים.

אורי מקלב: לפי הנתונים שהגיעו אלינו, חלק גדול מתאונות הדרכים שקורות ביהודה ושומרון, כולל פלסטינאים, כולל מעורבים יהודים לבד- לא נכנסים לתוך הסטטיסטיקה.

אורי מקלב: אני רק ממש לפני שבוע ביקשתי מעוזריי שיביאו לי את גזר העיתון הזה שיש בו סיכום של תאונות דרכים של 2010 ברבעון או ב- 3/4 השנה האחרונה, לא כולל יהודה ושומרון.

דוד אזולאי: כתוב  בפירוש - לא כולל את יהודה ושומרון?

אורי מקלב: כתוב בפירוש.

אורי מקלב: אז יכול להיות שיש נתונים ואחרי זה מחברים, נראה לי שהבלבול הוא גדול בעניין הזה, אבל התוצאה היא ברורה מאד: כשאין סטטיסטיקות אז אין ממילא  - - המשאבים הכספיים לא נמדדים על ידי תאונות דרכים בכבישים אדומים, לא נקבעים אם לא סופרים שם תאונות קטלניות.

אורי מקלב: אני חושב שאי אפשר להחביא את הסיפור הזה מתחת לכביש.

דוד אזולאי: אני רוצה לשאול את נציג המשטרה, אם זה נכון שנתונים סטטיסטיים שמתפרסמים לא כוללים תאונות בתוך יהודה ושומרון, והייתי מאד מבקש לקבל התייחסות על נוכחות המשטרה באותם כבישים מסוכנים – אכן המשטרה נמצאת במקומות האלה?

דוד אזולאי: וכן לגבי אכיפה מנהלית של המשטרה, האם במקומות האלה גם יש אכיפה, באזור יהודה ושומרון, או שבעצם שם יש פחות אכיפה – אם אפשר לתת לנו סטטיסטיקה כמה רישיונות נשללו – איך אתם פועלים בעניין הזה?

דוד אזולאי: ונשאלה כאן שאלה לגבי רכבים מבצעיים שאמורים בעצם לעבוד 24 שעות כדי לאכוף את חוקי התנועה, האם נכון שהרכבים האלה בשעות אחר הצהריים עוברים לרשותם של השוטרים שיוצאים הביתה?

דורון ישראלי: אני ראש אגף התנועה במחוז ש"י.

דורון ישראלי: אל"ף, אני חייב להסכים עם חלק מהדברים וחלק מהדברים אני צריך לא להסכים להם.

דורון ישראלי: אל"ף ברמה של נושא אכיפה.

דורון ישראלי: האכיפה היא אכיפה שוויונית – אין מקום שאנחנו לא נכנסים ולא אוכפים.

דורון ישראלי: אם ביקשת נתונים, אז אני אתן לך סך הכל נתונים שנרשמו ב- 2009 ועד 2010.

דורון ישראלי: ב- 2009 רק אגף התנועה במחוז ש"י רשם 51,402 דוחות, מתוכם 34,000 לפלסטינאים, ו -17,000 לתושבים ישראלים.

דורון ישראלי: זאת אומרת – יש פה אכיפה שוויונית כי מטבע הדברים יותר כלי רכב פלסטינאים נוסעים בכבישים.

דורון ישראלי: אז יש אכיפה והאכיפה היא משמעותית, ובדקתי את זה גם יחסית למקומות אחרים בארץ.

דורון ישראלי: האכיפה היא פחות או יותר סבירה ברמה שהיא נעשית בכל הארץ.

דורון ישראלי: אני מסכים עם חבר הכנסת שהנסיעה בתחומי יהודה ושומרון של כלי רכב פלסטינאים היא נסיעה פראית, נסיעה מסוכנת.

דורון ישראלי: פתיחת המחסומים העלתה את כמות כלי הרכב שנוסעים שם,, ומצד שני האכיפה שלנו היא אכיפה מסיבית, ונקודתית כלפי אותם כלי רכב שמהווים את הבעיות של התנועה –אם זה מוניות ואם זה כלי רכב מסחריים.

דורון ישראלי: נכון שאם היו יותר ניידות האכיפה היתה הרבה יותר טובה.

דורון ישראלי: בנוגע לנושא של בתי משפט, שציינתם.

דורון ישראלי: אין מצב שמישהו עובר עבירת תנועה ולא מגיע לבית משפט – אם זה ישראלי ואם זה פלסטינאי, ואם זה ערבי שגר בישראל ונוסע בשטחי הרשות.

דורון ישראלי: הערבים המקומיים נשפטים בבית המשפט הצבאי, ופסקי דין שמקבלים שם הם מהחמורים שקיימים, הרבה יותר מאשר מקבלים בארץ.

דורון ישראלי: כל תושב מקומי שעובר עבירת תנועה נאלץ להפקיד ערבות כספית על מנת להבטיח את הגעתו לבית משפט.

דורון ישראלי: מה שדיבר כבוד השופט טננבאום – הוא דיבר על ערבים ישראלים שמתגוררים בתחום מחוז ירושלים שהמקומות שם קשים לאיתור, כמו באב אל חותה, כמו העיר העתיקה, אבל הערבים המקומיים נאלצים להפקיד עירבון  על מנת להבטיח את הגעתם לבית המשפט.

דורון ישראלי: בנושא כלי רכב – אין לי בעיה של כלי רכב.

דורון ישראלי: יש לי בעיה של כוח אדם.

דורון ישראלי: זאת אומרת, שיש לי מספיק כלי רכב לאייש ניידות סיור, אין מצב שקצינים לוקחים כלי רכב וחסרים לי כלי רכב.

דורון ישראלי: אני אומר את זה עם יד על הלב, בצורה מדויקת: לא חסרים לי כלי רכב, רק כלי רכב שלי עומדים במחוז ובתחנות כי אין איך לאייש אותם.

דורון ישראלי: אנחנו עובדים שתי משמרות ביום, מבחינת כמות כוח אדם – משמרת א' ומשמרת ב', שבה עיקר התנועה, התנועה  היא בעיקר בשעות הבוקר.

דורון ישראלי: אנחנו עובדים ביום שישי עד כניסת השבת, ואנחנו עובדים כל השבת.

דורון ישראלי: אנחנו לא מפעילים משמרת לילה.

דורון ישראלי: בממוצע אני מפעיל ביום 16 ניידות שמתעסקות אך ורק בנושא תנועה.

דורון ישראלי: לזה צריך להוסיף עוד 17 ניידות סיור שמטפלות בכלל האירועים, ובין השאר מטפלות בתנועה.

דורון ישראלי: 17 ניידות – אני חושב שזו כמות סבירה.

דורון ישראלי: זו לא כמות רבה מאד, אבל זו גם לא כמות מעטה.

דורון ישראלי: השנה, לדוגמה, אכפנו 57,471 דוחות, עד היום, זו כבר עליה של כמעט 6,000 דוחות והנתונים שנתתי היו עד סוף השנה.

דורון ישראלי: זאת אומרת שאנחנו כבר השנה לפחות ב- 15,000 עד 10,000 דוחות יותר אני חייב לציין שרובם של הדוחות ניתנים לערבים מקומיים בעיקר בגלל נסיעה פרועה, חוסר ציות לחוקי התנועה.

דורון ישראלי: כמובן שהם מנצלים את היכולת שלהם היום להגיע ולהיכנס לתוך כפרים, כאשר אין היום מחסומים וחסימות בכפרים.

דורון ישראלי: אני גם חייב לציין שנשיא ביתה משפט הצבאי הציב שופטת שמטפלת כמעט אך ורק בעבירות תנועה, מה שלא היה בעבר, והיום כמות הדוחות וכמות הדיונים בבתי המשפט גדולה.

דורון ישראלי: אני יודע שבארץ יש בעיה.

דורון ישראלי: בירושלים אין תאריכים לבתי משפט, מה שלא קיים אצלי.

דורון ישראלי: בירושלים יש עבירה חמורה – אין לי תאריך להגיש לביתה משפט, בגלל כמות של מקומות, ובשטחים – אין לי בעיה.

דורון ישראלי: תשאל אותי לגבי הנושא של תאונות דרכים פלסטינאיות שלא נספרות – אני לא נציג של הלמ"ס, אבל אני יודע על כל תאונה פלסטינאית.

דורון ישראלי: יש לי כאן את כל הרישומים של התאונות – גם של הנעשה בשטח C וגם בתוך השטחים.

דורון ישראלי: אני מקבל את זה מהפלסטינאים.

דורון ישראלי: אני יודע שהיום, נכון להיום, נהרגו 35 פלסטינאים, מה שנקרא - תאונות שלא נספרות, לעומת 36 שנהרגו בשנה שעברה.

דורון ישראלי: האם הלשכה המרכזית לסטטיסטיקה רושמת אותם?

דורון ישראלי: אני אומר לך שלא, אבל השאלה הזו צריכה להיות מופנית לשכה המרכזית לססטיסיטקה.

דוד אזולאי: אתה יודע, אולי, למה?

דורון ישראלי: אני לא יודע למה.

דורון ישראלי: האינטרס שלי שהם כן יירשמו כי נושא הקצאת התקציבים ונושא של מוקדי סיכון ונושא של סידור תשתיות הוא פונקציה של תאונות דרכים.

דורון ישראלי: אני רושם אותן, אני מדווח עליהן גם לחברי, שיושב פה, אני מדווח בכל ועדה ובכל גורם - - איך הם אומרים?

דורון ישראלי: עד היום לא רשמנו אז הפונקציה שנעשית היא השוואה של שנה מול שנה.

דורון ישראלי: אני בעד שיירשמו.

אריה אלדד: שאלה לגבי חלוקת כוח האדם במחוז ש"י – איזה אחוז מכוח האדם שלכם עוסקים בתעבורה ובאכיפת חוקי תעבורה?

דורון ישראלי: יחידת התנועה במחוז ש"י שהיא כוללת גם את שומרון וגם את מחוז יהודה מונית בערך כ- 70 אנשים, וכוללת בתוכה גם סיירים, גם בוחנים וגם נושא של  - -.

אריה אלדד: מתוך כמה כוח אדם במחוז ש"י?

דורון ישראלי: כוח האדם המבצעי – אני לא מדבר על המטה – הוא בסביבות 600 איש, משהו כזה.

יעקב כץ: בערך 20 חברה' שעוסקים בשיטור על רכבים ישנים  - -

דורון ישראלי: מאז שהיית אצלנו קיבלנו שני כלי רכב חדשים.

דורון ישראלי: ושני קטנועים חדשים.

דורון ישראלי: 40 איש עוסקים אך ורק בנושא תנועה.

דורון ישראלי: אני חייב לציין שניידות הסיור, לדוגמה – תחנת בנימין, עוסקת באכיפת תנועה בתוך העיר מודיעין עלית.

דורון ישראלי: ניידות של תחנת עציון, ניידות סיור מטפלות באירועים של סכסוכי שכנים ובאירועי חניה, מטפלים גם בנושא סיור.

דורון ישראלי: כמה זה 40 יחסית ל-600?

דורון ישראלי: - אני לא מתמטיקאי.

יעקב כץ: סליחה שהגעתי באיחור, היינו בהחלפת יושבי ראש בוועדת החינוך.

יעקב כץ: ברשות היושב ראש, חבריי, חברי הכנסת, ידידי, הפרופ' אלדד, חברי לסיעה, הד"ר, וחבר הכנסת מקלב– בגלל שהדבר הזה כל כך כואב לנו ניהלנו מספר ישיבות עם השר עצמו, מספר פעמים, ואני חייב לציין שהם היו מאד פתוחים ולקחו אותי יום אחד להשתתף בסיור סמוי.

יעקב כץ: צריך לציין שהבעיה היא בעיקר תקציבית.

יעקב כץ: הצמיחה בשטח של הציבור הישראלי – הציבור הערבי ברוך השם לא גדל בכמויות ביש"ע.

יעקב כץ: הציבור היהודי הולך וגדל.

יעקב כץ: אם היו לנו לפני שנה כ-312 אלף אנחנו עומדים כבר בסוף 2010 על 330 אלף.

יעקב כץ: זה גדל ב- 5.8% ואם כך תוך 5-6 שנים אנחנו מגיעים לחצי מיליון יהודים ביש"ע.

יעקב כץ: הציבור הערבי כמעט לא גדל, וצריך לבדוק למה הוא לא גדל – צריך לבדוק למה, אבל הוא הולך וקטן שם.

מיכאל בן-ארי: הם עוברים לשטחי ישראל.

יעקב כץ: או לאירופה.

יעקב כץ: זה לא משנה, אבל הציבור היהודי הולך וגדל, ולא נעשה בשטח, מבחינת כמות המכוניות והשוטרים דבר, וזו לא בעיה שלו זו בעיה של מדיניות של ממשלת ישראל ומשטרת ישראל.

יעקב כץ: אני רוצה לציין שתי נקודות.

יעקב כץ: אל"ף, כפי שנאמר לי אתמול על ידי קצין משטרה שישבתי אתו, ולא אנקוב בשמו, אבל אתם ודאי יודעים – שהיו 80 הרוגים בתוך שטחי A, מה שנקרא הרשות הפלסטינאית.

יעקב כץ: מה הם עשו כדי להקטין את מספר ההרוגים – ש-40 מהם היו ילדים?

יעקב כץ: הם הודיעו שכל מכונית ערבית שעוברת על החוק באיזושהי צורה שהיא, מחרימים לה את המכונית.

יעקב כץ: מחרימים לה את המכונית.

יעקב כץ: כתוצאה מכך, היום, בשטחי A ערבים נוסעים בצורה מסודרת עם חגורות, לא עוברים את המהירות.

יעקב כץ: מי שעובר שם, בשטחי A את המהירות או מבצע עבירת תנועה- פשוט לוקחים לו את המכונית.

יעקב כץ: ישבנו בישיבה אצל השר ואני אמרתי שאנחנו צריכים להגיע גם להחרמות, וב"ה בשבוע הבא אנחנו מקיימים ישיבה עם ראש מועצה שמוכן להכשיר שטח כדי שאפשר יהיה להחרים מכוניות.

יעקב כץ: היום,  בפועל, הם מגיעים לשטחים שלנו - -

דוד אזולאי: מי אוכף בשטחי A?

יעקב כץ: הרשות הפלסטינאית.

יעקב כץ: שטחי B, בשטחים שלנו, הם מורידים את החגורה, עוברים בפס לבן, נוסעים כמו משוגעים, כי אצלנו, גם כשעוצרים אותם – אי אפשר להחרים להם את המכוניות.

יעקב כץ: לא נוהגים בהם ביד קשה.

יעקב כץ: החגיגה נעשית אצלנו.

יעקב כץ: אומר לי השוטר – אני נוסע עם מכונית משטרה, גלויה, ועוברים אותי בפס לבן, במהירות של 200 קמ"ש.

יעקב כץ: אף אחד לא סופר אותנו, לא מימין ולא משמאל, כי אנחנו לא מסוגלים לעצור אותם ולקחת להם את המכוניות.

יעקב כץ: אנחנו דיברנו על שני דברים עם השר – אחד, על האפשרות לעצור אותם ולהוריד אותם מהמכוניות ולהעביר אותן לשטחי כינוס, שזה, בעזרת השם – נצטרך לשבת ראשי המועצות ביישובים בעניין חניונים.

יעקב כץ: את הדבר הזה צריך לקדם.

יעקב כץ: בי"ת- דיברנו על מעגלי תנועה.

יעקב כץ: צריך לבוא עם תכנית תקציבית למעגלי תנועה על כביש 60 באזור חיזמה, אזור אדם, באיזור צומת ה- T, באיזור עפרה, באיזור ואדי חרמייה, בצומת של שילה, בצומת של עלי, להוסיף מעגלי תנועה שיכריחו את המכוניות הערביות להוריד מהירות.

קריאה: כולם יורידו מהירות.

יעקב כץ: כולם.

יעקב כץ: יש גם יהודים שנוסעים כמו משוגעים שם.

יעקב כץ: זה כביש של המערב הפרוע.

יעקב כץ: אין שום התייחסות לכמות האנשים שנוסעת בשטח, כמות המכוניות שנוסעות בשטח, וכולם נוסעים כמו משוגעים.

יעקב כץ: על נושא מעגלי התנועה דיברנו עם השר.

יעקב כץ: מה התקדם עם העניין הזה?

יעקב כץ: איפה זה עומד?

דורון ישראלי: השר הפנה את זה למעצ, הגורם המקצועי.

דורון ישראלי: הם יכולים לתת חוות דעת מקצועית, ולא המשטרה.

יעקב כץ: בנושא הכבישים אני חושב שצריכה להיות דרישה מהוועדה שכביש 60 כולו יסודר עם מעגלי תנועה, דבר שנהוג היום במדינת ישראל, כולה.

יעקב כץ: זה הוריד את כמות הנפגעים וכמות התאונות בצורה משמעותית.

יעקב כץ: ואילו היינו יכולים לשים 20-30 מעגלי תנועה לאורך הכבישים, אוטומטית זה היה מכריח את הנהגים לנהוג בצורה אחרת.

דוד אזולאי: דיברת קודם על החרמת רכבים, כפי שנהוג ברשות הפלסטינאית.

דוד אזולאי: השאלה אם אצלנו זה בכלל מעשי, הדבר הזה.

דורון ישראלי: אל"ף, זה מאד מעשי.

דורון ישראלי: יש עבירות שנקראות – התוספת השביעית והתוספת העשירית.

דורון ישראלי: נהג שעובר עבירה בתוך הארץ, בירושלים, בתל אביב, על עבירת התוספת השביעית אני מחרים לו את האוטו ל-30 יום – נהיגה בשכרות, חציית פס לבן.

דורון ישראלי: הוא משלם על אוטו פרטי – 60 שקל ליום ועל רכב מסחרי – 110 שקל ביום, וזה עובד יופי.

דורון ישראלי: זה מכרז שיצא לכל הציבור, זה לא מכרז משטרתי.

דורון ישראלי: לצערי, אף אחד בתחום יהודה ושומרון לא ניגש למכרז הזה.

יעקב כץ: עכשיו ניגשו למכרז, ובעזרת השם אנחנו מקווים - -

דורון ישראלי: אני מקווה מאד.

דורון ישראלי: כמו שאומר חבר הכנסת כץ – זה יפתור המון בעיות.

דורון ישראלי: אנחנו ערוכים לתפוס ורוצים מאד לתפוס, ואני מאמין שזה יעשה שינוי.

דוד אזולאי: המכרז כבר יצא לעניין הזה?

דורון ישראלי: המכרז הזה יצא לפני 3 שנים.

דורון ישראלי: ריעננתי את המכרז הזה עוד פעם לכל ראשי המועצות ואני כולי תקווה שהמכרז הזה ייצא לפועל.

דוד אזולאי: זאת השאלה, אם כרגע, אדוני - -

דורון ישראלי: כרגע נתנו את זה לראש מועצת בנימין -  -

דוד אזולאי: כדי לרענן את המכרז ולצאת אתו מחדש?

דורון ישראלי: כן, ואנחנו אפילו נהיה מוכנים להקל בתנאים של המכרז.

יעקב כץ: זאת אומרת שאם אנחנו יכולים ליצור מצב שיש להם חניונים, אנחנו יכולים לפתור בעיה קשה כי ברגע שייקחו להם את הרכב – אנשים יתחילו לנסוע בצורה נורמאלית.

יעקב כץ: הדבר הזה לא מתקיים, וצריך לעבוד עליו.

שרית לוי: אני מנהלת אגף מידע בראשות הלאומית לבטיחות בדרכים.

שרית לוי: מאז הקמתה של הרשות במתכונת החדשה ב-2007 הקמנו מרכז מידע, שמטרתו לשלב כמה שיותר נתוני תאונות דרכים.

שרית לוי: אנחנו מקבלים מהלמ"ס באופן שוטף את הנתונים שמגיעים מהמשטרה ועוברים טיוב בלמ"ס, מגיעים נתונים מיהודה ושומרון – אם זה השוואות רב שנתיות אנחנו מפרסמים בנפרד, בגלל השינויים שקורים בשטח, באופן שוטף, גם באינטרנט כל שבוע, כל ההרוגים בתאונות דרכים גם ביו"ש, וגם בתוך הקו הירוק.

שרית לוי: לגבי יהודה ושומרון, כרגע המשטרה מעבירה ללמ"ס רק תאונות דרכים שמעורבים בהם רכב או נהג ישראלי עם רכב פלסטינאי, זה נכון, ובימים אלה אנחנו מקיימים ישיבות גם ברשות ומול המשטרה שיעבירו לנו את כל הנתונים.

דוד אזולאי: כלומר, אם מדובר בשני רכבים שלא מעורבים בהם ישראלים - -

שרית לוי: זה נמצא במשטרה, זה לא מועבר, בשלב זה.

שרית לוי: ואנחנו רואים כיעד ומטרה של הרשות כן להעביר את הנתונים האלה, גם נתונים רק של ערבים, בעיקר בנושא של שיפור בתשתיות, שיפור באכיפה.

שרית לוי: המטרה היא לצמצם תאונות דרכים והרוגים שם.

דוד אזולאי: יש פה מישהו מהמרכז לסטטיסטיקה?

שרית לוי: דיברתי אתם לפני שבאתי לישיבה.

שרית לוי: גם הלמ"ס - -

דוד אזולאי: מה ההסבר שלהם?

דוד אזולאי: הם לא מדווחים?

שרית לוי: הם לא מדווחים באופן שוטף.

שרית לוי: כשהתברר הנושא – יושב לידי מנהל אזור יהודה ושומרון ברשות הלאומית לבטיחות בדרכים.

שרית לוי: הוא כבר שנתיים מעלה את הנושא ואנחנו - -

דורון ישראלי: האינטרס שלנו הם שהנתונים כן יופיעו.

דורון ישראלי: אני חוקר את זה, אני שולח ניידת, אני מזין את זה למסוף.

דורון ישראלי: הכי קל לי להעביר את זה - -

דוד אזולאי: אז מה בולם את הדבר הזה שזה לא ייכנס לסטטיסטיקה?

דורון ישראלי: אין לי תשובה לזה.

שלמה וקנין: מי רוצה שהסטטיסטיקה תקפוץ אצלו באותה שנה?

שלמה וקנין: מי רוצה להיזכר בתור כזה שאצלו הנושא הזה עלה, ואל ירד?

שלמה וקנין: מי בעל התפקיד רוצה להיזכר בתור כזה.

שלמה וקנין: הנושא הזה עלה למפקד מחוז ש"י ולמפכ"ל ואישרו את הנתונים כפי שהם, שאכן כל מקרה שבו מעורב ישראלי – נרשם.

שלמה וקנין: הדבר האבסורדי הוא שכאשר יש תאונה עם פלסטיני וישראלי, הישראלי נרשם, והפלסטיני – לא.

דורון ישראלי: לא נכון, בוא נדייק.

דורון ישראלי: כל תאונה שמעורב בה ישראלי ופלסטינאי

שרית לוי: הכל נספר.

דורון ישראלי: כאשר יש שני כלי רכב פלסטינאים- אל"ף אני מעביר את התיק לרשות הפלסטינאית כי אני לא חוקר, אין לי שם אינטרס לחקור שם.

דורון ישראלי: זו תאונה שלהם.

דורון ישראלי: אני סופר אותם אצלי בספירה ידנית.

דורון ישראלי: אני מעביר את זה לאגף התנועה, ואגף התנועה לא מעביר את זה ללמ"ס.

אריה אלדד: יש לי שאלה – אם יש שני כלי רכב פלסטינים שיש להם אישור כניסה לישראל, והם יתנגשו זה בזה בכביש החוף - אתה תעביר את התלונה לרשות הפלסטינית?

דורון ישראלי: אני אומר עוד פעם- אני לא מעביר את התלונה לרשות הפלסטינאית.

דורון ישראלי: אני חוקר את התיק, אני לא מעמיד אותם לדין.

דורון ישראלי: רכב פלסטינאי שעושה תאונה בתוך שכם, לדוגמה, אני לא מעיד אותו לדין, הרשות מעמידה אותו לדין, אם היא רוצה.

אריה אלדד: כי זה שטח A ואין לך יכולת לפעול שם.

דורון ישראלי: בשטח C כששני כלי רכב פלסטינאים עושים תאונה, אני לא מעמיד אותם לדין, כי ברמה העקרונית, מה אני - -

אריה אלדד: אבל העבירה נעברה בתחום אחריותך.

אריה אלדד: כמו בתל אביב.

דורון ישראלי: העבירה נעברה בתחום אחריותי ואם הוא אכן עובר עבירה בתחום אחריותי, הוא מקבל דוח על זה.

דורון ישראלי: אם הוא עושה תאונה שאני צריך לשפוט אותו או להעמיד אותו לדין, אני מעביר את התיק לרשות הפלסטינית, כמו שקורה הפוך – אם אזרח ישראלי נסע בשכם ועשה תאונת דרכים, התיק הזה מועבר אלי ואני חוקר אותו.

דוד אזולאי: יש לכם איזושהי בקרה ששם אכן מעמידים אותם לדין?

דוד אזולאי: שופטים אותם בכלל?

דורון ישראלי: יש לי פה נתונים של המשטרה הפלסטינית, אני מאמין שזה נכון – הנתונים שלהם, ברמה העקרונית, הם נתונים טובים, בסך הכל הם טיפלו ב- 4,671 תאונות, הם תפסו 3,893 כלי רכב, יש פירוט כמה דוחות הם רשמו, כמה איסורי שימוש - -

דוד אזולאי: כמה מתוך הנתונים האלה אתם העברתם להם?

דורון ישראלי: קשה לי לתת לך נתון כזה.

דורון ישראלי: כמה דוחות העברנו להם?

דורון ישראלי: אלה דוחות רק שלהם.

דוד אזולאי: אותם תיקי תאונות שאתם נתקלתם בהם והעברתם להם כי אתם לא יכולים לטפל - -

דורון ישראלי: יש לי את הנתון הזה, הוא לא נמצא פה , אבל הוא קיים.

דורון ישראלי: זה עשרות, לא מעבר לזה.

דורון ישראלי: לא מאות.

דורון ישראלי: תאונות דרכים קשות וקטלניות אנחנו מעבירים לטיפול שלהם.

דוד אזולאי: רק קשות וקטלניות.

דורון ישראלי: שקורות בשטח C. שמעורבים בהם רק פלסטינאים.

דורון ישראלי: אני חוקר את זה, אני מטפל בזה, אני מעמיד אותו לדין.

דוד אזולאי: ואת הפלסטינאים אתם גם מעמידים לדין?

דורון ישראלי: מעמידים לדין בבית משפט צבאי.

אריה אלדד: כמה פעולות יש לכם בתחום העבירה המונעת – לא בעקבות תאונה, כלומר, בדיקות פתע לתעודות, לביטוח, לכשירות כלי רכב, לחשש לשכרות -בדיקה שהיא לפני תאונה, ולא אחרי שאתם נקראים למקום?

דורון ישראלי: 80% מהפעילות שלנו היא עבודה יזומה.

דורון ישראלי: כלומר- 20% אני מגיב לאירועים –תאונות דרכים, הכוונות, ו -80% זה עבודה יזומה, שכוללת בתוכה בדיקת תקינות כלי רכב ביחד עם משרד התחבורה.

דורון ישראלי: אני מעמיד לפחות פעם בשבוע רכב של משרד התחבורה שבודק תקינות כלי רכב.

אורית נוקד: איפה?

דורון ישראלי: בכביש 443 באזור קרית ספר, אני מעמיד באזור גוש עציון.

דורון ישראלי: אני לא יכול להעמיד אותם במקומות בעייתיים - -

אורית נוקד: - פתחי היישובים ובודק אותנו.

דורון ישראלי: אני מעמיד אותם היכן שאני יכול להעמיד אותם.

דורון ישראלי: אני בודק כלי רכב פלסטינאים עם סיירים בוחנים שקיימים אצלי.

דורון ישראלי: סייר בוחן זה שוטר תנועה שעבר הכשרה ומוסמך להוריד כלי רכב מהכביש, ואנחנו מורידים מאות כלי רכב בשנה בכביש של הפלסטינאים.

דורון ישראלי: בדיקת שכרות – אנחנו עושים בדיקת נשיפון אלקטרוני כמעט לכל נהג שחשוד בנהיגה בשכרות, בין אם הוא פלסטינאי ובין אם הוא יהודי.

דורון ישראלי: רק אתמול עצרנו נהג פלסטינאי עם רמת אלכוהול מעל למותר - -

אריה אלדד: כשאתה אומר שאתה מוריד אותו מהכביש, איך זה מתבטא?

אריה אלדד: אתה לא עוצר את הרכב.

דורון ישראלי: אני עוצר את הרכב, לוקח לו את רישיון הרכב, מבטל לו את רישיון הרכב, והוא, על מנת להעלות חזרה את הרכב לכביש מחויב לעבור דרך מוסך, דרך משרד הרישוי לאשר שהוא אכן תיקן את כל הליקויים.

דורון ישראלי: הוא מגיע אלי עם הרכב, הבוחן שלי בודק לו את הרכב ומאשר לו עליה לכביש, או לא מאשר.

יעקב כץ: קל לעצור אותם כי הם עם פנס אחד.

דורון י שראלי: היה ונסע ללא אישור – ייעצר.

אורי מקלב: קודם כל ודאי צריך להגיד שאנחנו מאד מעריכים את העבודה שנעשית על ידי משטרת התנועה.

אורי מקלב: אני מניח שגם ישיבות כאלה מוסיפות להצפת הנושא וטיפול יותר עמוק בו, אבל מבחן התוצאה, שגם אמרת בדבריך, וכפי שכולנו יודעים – עדיין ידוע ביהודה ושומרון שיש הרבה כבישים שאין בהם אכיפה ואין שום נוכחות של המשטרה, והנהיגה שם היא נהיגה פרועה מאד, ללא שום שמירה על חוקי תעבורה נורמאליים.

אורי מקלב: מצד שני רציתי לשאול – האם יש לכם תכנית עבודה בפריסה?

אורי מקלב: זה שב-443 ליד קרית ספר יש משטרה, זה שליד בית"ר עלית יש ובודקים – זה בסדר, אנחנו לא מזלזלים בזה.

אורי מקלב: אבל מה קורה בכביש 60?

יעקב כץ: אין להם מכוניות, אין להם שוטרים.

יעקב כץ: 20 שוטרים.

אורי מקלב: התפקיד שלנו הוא לא להגן על כוח האדם שאין.

אורי מקלב: אם אתה מרגיש שיש בעיה עם כוח אדם – אז בוא נפעל בעניין.

אורי מקלב: בוא נגיע למסקנה שכל הבעיה היא כוח אדם, ואנחנו הרי לא יושבים משני צדי השולחן, יכול להיות שאנחנו צריכים, ניקח יוזמה, לפעול, אם כל הסיבה היא רק כוח אדם.

אורי מקלב: אבל גם בתוך כוח האדם שקיים ועד שתהיה תוספת כוח אדם – מתוך ה-80 הרכבים הממוגנים שהגיעו בתקופה האחרונה ביו"ש  כמה מהם קיבלו - - תנועה.

אורי מקלב: האם באמת נכון שיש כבישים שלפי הוראות צה"ל אתם לא פועלים שם?

אורי מקלב: ובכבישים אחרים – האם יש פריסה?

אורי מקלב: מה שלי ידוע, אתם מרוכזים במעלה אדומים?

דורון ישראלי: ממש לא.

יעקב כץ: להוסיף – שאם יש תאונה כולכם חייבים לרוץ לשם באותה שניה – אין אנשים בשטח.

אורי מקלב: אם באמת בגלל הפריסה  - - צריכים - - ואתם יוצאים יציאה אחת ואחרי זה להגיע למקומות, להתפרס בשעות עבודה, אז הנסיעות ארוכות ויכול להיות שמעדיפים לעשות את זה בשטח המצומצם.

אורי מקלב: האם יש בעיות כאלה?

אורי מקלב: האם יש לך באמת כבישים, אין כביש שאתה יודע שבסבב מסוים, בתקופה מסוימת, לפי תכנית עבודה שלך אתם תגיעו לכל המקומות האלה?

אורי מקלב: הרי לא דומה ניידת אחת, שנמצאת אפילו פעם בשבוע בכביש שאנשים יודעים עליו, לכביש שכבר חודשים רבים לא ראו שום נוכחות של ניידת, שום אכיפה.

אורית נוקד: מה שאני מכירה מהשטח – שרוב רובה של האכיפה מתבצעת בפתחי היישובים, בסמוך ליישובים שקרובים לירושלים בתוך היישובים, לדעתי – כדי לשפר את הסטטיסטיקה.

אורית נוקד: אני לא מתנגדת לזה, אבל אין כמעט אכיפה בעומק השטח, כמו שאומר חבר הכנסת מקלב, בצדק,  ובטח לא ברמה של ביקורות פתע על תקינות רכב.

אורית נוקד: דיבר יעקב כץ על מעגלי תנועה – אין לנו שוליים כמו שצריך לכביש.

אורית נוקד: אין שוליים, אין תאורה, אין רמזורים, אין מעברי חציה.

אורית נוקד: אין כלום.

אורית נוקד: וזה, באמת, כאשר האוכלוסייה הולכת וגדלה וכמו שציין נציג המשטרה – המחסומים נפתחים והתנועה הערבית זורמת לתוך הכבישים האלה.

אורית נוקד: אני חושבת שאין בכלל מה לדבר ולקבל נתונים על כלל השטח אלא צריכים לשאול נתונים מדויקים על דבר אחד עיקרי שצריך לעניין אותנו וזה  - הכבישים הבינעירוניים שבהם נוסעים כלי רכב ישראלים ופלסטינאים גם יחד.

אורית נוקד: שם עיקר הבעיה, שם רוב הקורבנות, שם עיקר התאונות, שם התשתית היא במצב קטסטרופלי, ובזה צריך להתמקד.

אורית נוקד: כל סיורי הניידות - -

דוד אזולאי: את יכולה להתמקד – על איזה כבישים בינעירוניים את מדברת?

קריאה: 90, 60, 443- - -

אורית נוקד: אני רוצה להגיד על 443- לא נשמע לי הגיוני, אין לי כלים להוכיח את זה, אבל מספיק שנשמע מה אומר המנהל האזרחי על מספר כלי הרכב הפלסטינים שבכלל משתמשים בכביש לאור הפתיחה המחודשת.

אורי מקלב: לא לכביש הזה התכוונת שנוסעים רכבים פלסטינאים - -  יהודים.

דוד אזולאי: אין היום כמעט רכבים פלסטינאים ב-443.

אורית נוקד: לכן הנתונים שהוא מסר- זה לא הגיוני.

יעקב כץ: הכבידו על היהודים, אבל ערבים לא נוסעים.

אורית נוקד: אני בעד להכביד גם על היהודים כי אני נגד שנהג יהודי שנכנס לכביש שיגיד – אני לא פוגש שוטר, אני אתפרע, ובסוף זה ייגמר בהרוגים.

אורית נוקד: אנחנו רוצים בסך הכל לחסוך בחיי אדם.

אורית נוקד: אבל אין בעומק השטח – כמעט ולא נתקלתי, ואני נוסעת כל יום מחברון לפה, לא קורה שאני נתקלת בניידת שעוצרת את הרכבים ובודקת תקינות של רכב.

אורית נוקד: זה יכול לקרות לי ביציאה מהבית שלי.

אורית נוקד: שם זה יכול לקרות המון.

אורית נוקד: אבל רגע אחרי זה, לכל אורך הכביש – אני לא - -     	דבר שני – אנחנו כתבנו  - -

יעקב כץ: המקום הזה – המשטרה אימצה את הכיוון הממשלתי הכללי שזה עומד למסירה, לצערנו הרב  ולכן לא צריך להשקיע שם.

דוד אזולאי: אתה עובר לתחום הפוליטי.

אורית נוקד: אנחנו מדברים על חיי אדם.

אורית נוקד: אנחנו, לפני שנה וחצי קברנו בדמעות ילדה מקסימה בת פחות מ – 18, שנהרגה מרכב ערבי שנכנס לכביש 60 בצורה פרועה.

אורית נוקד: אנחנו פרסמנו דוח בשבוע שעבר על חלוקת כוח האדם במחוז ש"י, אז אני יודעת את הנתונים הרשמיים.

אורית נוקד: אנחנו מדברים על אלף שוטרים.

אורית נוקד: לא יכול להיות שכל מה שמוקצה לאכיפת חוקי תנועה זה המספר המגוחך שנמסר כאן.

יעקב כץ: 20 שוטרי תנועה.

יעקב כץ: אני אומר לך – 20.

דוד אזולאי: מתוך אלף שוטרים ביהודה ושומרון – על כמה מדובר כשוטרי תנועה?

אורית נוקד: אז זו בדיוק השאלה.

קריאה: 20, 20.

דוד אזולאי: אני שואל אם את יודעת את הנתון הזה.

אורית נוקד: לא, אני – מה שהוא אומר כאן.

אורית נוקד: הנתון שהוא אמר מזעזע.

אורית נוקד: אלף שוטרים וכל מה שאתה מקצה לשמירה על חיי אדם בכבישים – כשאתה שומע כמעט כל שבועיים על הרוגים בכבישים האלה.

אורית נוקד: זה לא יעלה על  הדעת.

דוד אזולאי: אומר כאן קצין המשטרה שהבעיה שלו היא בעיקר כוח אדם ולא רכבים.

אורית נוקד: אז שמפקד מחוז ש"י יחלק את כוח האדם העומד לרשותו באופן יותר סביר.

אורית נוקד: הם מסוגלים לרדוף עם זכוכית מגדלת אחרי כל מגורון שנוסע בשטח או אחרי כל ילד שכותב גראפיטי על הקיר, ירדפו כך וכך שוטרים ובילוש, וכמה ילדות שכן או לא יושבות על הכביש ושורקות למישהו – הם יקבלו כתבי אישום ויעקבו אחריהן, וכשמדובר בחיי אדם – ולא משנה כרגע אם יהודים או ערבים - -

מיכאל בן-ארי: תודה ליוזמי הדיון, הדיון הזה חשוב לאין ארוך כפי שסיימה בדבריה אורית סטרוק – מדובר בחיי אדם.

מיכאל בן-ארי: אנחנו, שגרים ביהודה ושומרון ערים להפקרות המוחלטת ולסדרי עדיפויות שערורייתיים של המשטרה.

מיכאל בן-ארי: אני חושב שזו תמצית דבריה של אורית סטרוק, וזו בעצם הנקודה שאני רוצה לעמוד עליה.

מיכאל בן-ארי: המשטרה, בכל מה שקשור לאכיפת החוק נגד יהודים – אנחנו רואים אותה בחריצות יוצאת מן הכלל, אפילו אפשר לציין אותה כאחת המוטיבציות הגבוהות ביותר, ואני ער לכך בכמה עניינים.

מיכאל בן-ארי: אנחנו רואים שצריך לבצע מעצרים של ילדים ללא סיבה באמצע הלילה ביצהר, אז יכולות להגיע לשם 20 ניידות  ועשרות שוטרים, כדי לבצע דבר שהוא פריעת חוק, פריעת חוק לכל דבר- לעצור ילדים באמצע הלילה ללא רשות ההורים, דברים חמורים ביותר.

מיכאל בן-ארי: זה עניין של סדרי עדיפויות של דיכוי היישוב היהודי ואפס פעולה בדברים שהמשטרה אמורה לעסוק בהם באמת.

מיכאל בן-ארי: וזה, במסגרת של אכיפת החוק היום יומית והגנה על האזרח.

מיכאל בן-ארי: ואני אומר פה דברים שאני חושב שכולם יסכימו אתם – אכיפת חוק בכבישים צריכה להיות על יהודים ועל ערבים כאחד.

מיכאל בן-ארי: כשיש הפקרות אז יש הפקרות לכולם, ויכולים להיות נערים חסרי אחריות שנוהגים בחוסר אחריות, גם ביישוב שלי, גם ביישוב שלך וגם במקומות אחרים, ואני רוצה שהם יידעו שכאשר הם נוסעים בכביש 60 ובכביש 55 הם נוהגים כחוק.

מיכאל בן-ארי: נוהגים כחוק – נוהגים במהירות המותרת, לא חוצים קו לבן, והם לא עושים דברים שבעצם מסכנים את החיים שלהם וחיים של אחרים.

מיכאל בן-ארי: זה נכון ששמירת החוק בקרב האוכלוסייה הערבית היא מהם והלאה.

מיכאל בן-ארי: הדברים נאמרו כאן ואני לא אחזור עליהם.

מיכאל בן-ארי: צריך רק לנסוע בכבישים או לעמוד בצד ולראות.

מיכאל בן-ארי: אני שוב פונה למשטרה, הטיעונים האלה של כוח אדם – אני מנפנף אותם, כי זה עניין של סדרי עדיפויות.

מיכאל בן-ארי: אם יהיו סדרי עדיפויות נכונים, ירצו להציל חיים, אז יהיו מבצעים.

מיכאל בן-ארי: יהיו מבצעים וילמדו את האנשים שכאשר אדם נוסע במהירות מופרזת לוקחים לו את הרכב או נותנים לו דוח תנועה או שוללים לו את הרישיון.

מיכאל בן-ארי: הוא יידע שהוא לא יחזור על הדבר הזה.

מיכאל בן-ארי: התירוץ הזה שאין מכרזים זה תירוצים של בוקי סרוקי.

דוד אזולאי: אבל הוא אומר לך – יצאו למכרז - -

מיכאל בן-ארי: בוקי סרוקי.

מיכאל בן-ארי: אני אומר לך : אם היה מכרז לגרש יהודים – מזמן כבר היו מוצאי את המגרשים.

מיכאל בן-ארי: אני אומר לך, אדוני היושב ראש.

מיכאל בן-ארי: אם היה מדובר בלאכוף על יהודים – היו מוצאים.

מיכאל בן-ארי: זה בוקי סרוקי זה סתם, תירוץ עלוב.

מיכאל בן-ארי: אם אני הייתי מפקד של מי שאומר את זה הייתי שולח אותו הביתה.

מיכאל בן-ארי: מה זאת אומרת – לא מצאת פתרון?

מיכאל בן-ארי: איזה מין דבר זה?

מיכאל בן-ארי: אם זה הפתרון, אתה תמצא את המגרש.

מיכאל בן-ארי: אם אתה צריך לעקל מגרש – תעקל.

מיכאל בן-ארי: אם אתה צריך להחרים – תחרים.

מיכאל בן-ארי: עושים דברים כאלה.

מיכאל בן-ארי: יש מנהל אזרחי.

מיכאל בן-ארי: הוא יכול להפקיע שטח אם הוא רוצה.

מיכאל בן-ארי: אם זה היה בראש מעיניו הוא היה עושה את זה.

מיכאל בן-ארי: לכן אני מנפנף את הטיעון הזה.

מיכאל בן-ארי: לחלוטין.

מיכאל בן-ארי: יש פה, כמו שאמרה הגב' סטרוק, עניין של חיים, של חיי אדם.

מיכאל בן-ארי: הנערה הזו שנהרגה זה עולם מלא.

מיכאל בן-ארי: תאונות קשות, ואגב, רוב ההרוגים בתאונות – הם ערבים.

מיכאל בן-ארי: אני לא זוכר לפני כמה זמן נסעתי בכביש, בצומת נבי אליאס לצערי הרבה ראיתי מול עיניי 3 הרוגים על הכביש.

מיכאל בן-ארי: מייד אני מתקשר אל ראש המועצה של קרני שומרון והוא אומר לי: כן, זו היתה תאונה, נהרגו שם ערבים.

מיכאל בן-ארי: גם ערבים – צריך להציל את חייהם.

מיכאל בן-ארי: גם להם יש חיים.

מיכאל בן-ארי: וכדי להציל את חייהם צריך לאכוף את החוק.

מיכאל בן-ארי: מדובר פה ברצח על הכביש, באנשים שמסכנים חיים , מדובר בהפקרות מוחלטת עם תירוצים של – אין לי שטח - - אתה מקבל את התירוץ הזה?

מיכאל בן-ארי: יש כאן מישהו סביב השולחן שמקבל את התירוץ הזה?

מיכאל בן-ארי: זה לא תירוץ, ואם זה היה בראש מעייניהם, הדברים היו מטופלים.

מיכאל בן-ארי: מה שאנחנו נדרוש פה – שאנחנו רוצים תכנית אופרטיבית איך מתגברים על הבעיות, איך יוצרים את המבצעים, ואיך הופכים את כבישי יהודה ושומרון לכבישים שבהם נוהגים כחוק.

מיכאל בן-ארי: אכיפה מוגברת, אכיפה נשכנית, כלפי כולם, כדי שיידעו שיש חוק.

מיכאל בן-ארי: אבל יש פה עוד בעיה שצריך להתגבר עליה – זה שיתוף פעולה עם הצבא.

מיכאל בן-ארי: המשטרה לא מוכנה להעמיד ניידות אלא אם כן זה מחוץ ליישוב, במרחק - - שמרגישים שיש להם את האבטחה של כיתת הכוננות ושל השומר שנמצא ממול.

מיכאל בן-ארי: זה הביטחון שלהם.

מיכאל בן-ארי: לעמוד באמצע כביש 55 או באיזשהו מקום ליד מחנה פליטים בין גוש עציון לבין קרית ארבע – הם לא יעמדו, כי הם מרגישים הרגשה של חוסר ביטחון לגבי החיים שלהם והם צודקים.

מיכאל בן-ארי: ולכן צריך להיות פה שיתוף פעולה של הצבא, וחייב להיות פה שיתוף פעולה של הצבא.

מיכאל בן-ארי: אם יכריזו על זה כמבצע בסדר עדיפות עליון, וצריך להתגבר על הבעיות, להציף את הבעיות ולראות איך פותרים אותן - אנחנו לא רוצים תירוצים, אנחנו רואים אכיפה.

דוד אזולאי: האם אדוני שאומר שהמשטרה מבקשת אבטחה של הצבא - -

מיכאל בן-ארי: אני לא יודע.

מיכאל בן-ארי: אני מבין.

מיכאל בן-ארי: כשאני רואה  את השוטר ביציאה מקרני שומרון עומד בתחנה, ונותן דוח לכל מי שלא עצר כמו שצריך ב "עצור" ויצא לדרך לפני כן – אני אומר שהוא עושה מה שקל לו.

מיכאל בן-ארי: את הבעיות הקשות, האמיתיות – לא שבעיה של לא לעצור ב"עצור" היא לא בעיה, צריך לעצור ב "עצור" עצירה מוחלטת, אין שאלה.

מיכאל בן-ארי: אבל אני מדבר על נסיעה מטורפת, חציה של קו לבן – אתמול נסעתי הביתה ולא האמנתי למראה עיניי – טייס היה על הכביש.

קריאה: זה מאות טייסים, כל יום.

מיכאל בן-ארי: עוקפים משאיות, ולא פעם אתה רואה את המוות מול העיניים.

מיכאל בן-ארי: לכן אני אומר- אם יש בעיות, צריך לפתור אותן.

מיכאל בן-ארי: אם היה פה אריאל שרון –היה שולח אותם הביתה, איזה מין תרוץ זה אין לי - -

דוד אזולאי: תודה.

דוד אזולאי: יש פה נציגים של המנהל האזרחי?

דוד אזולאי: יש לפנינו מצגת.

דוד אזולאי: רק תסביר לנו את מי אתה מייצג.

שלום צוברי: את עצמי.

קריאה: אזרח פשוט.

שלום צוברי: אלה סרטים שאני לקחתי על עצמי לצלם מאז התאונה שנהרגה בה תהילה מלאכי, מעטרת.

שלום צוברי: עד אותה תאונה העניין כאב לי אך לא ידעתי מה לעשות עם זה.

שלום צוברי: מאז החלטתי שאני עושה מעשה.

שלום צוברי: צריך לשים לב כי אלה דברים שקורים בשניה.

שלום צוברי: צריך לשים לב לכל הפרטים.

שלום צוברי: תראו את הנסיעה, כשאין בכלל שדה ראיה.

שלום צוברי: הוא עוקף אוטובוס.

שלום צוברי: עוקפים כשאין שדה ראיה, בסיבוב, עיקולים.

דורון ישראלי: לא הייתי יכול להביא סרטים יותר טובים – מפעילות מסוק שאנחנו עושים.

יעקב כץ: אבל הדבר הזה הוא כל רגע, כל יום, כל הזמן, 24 שעות ביממה.

דורון ישראלי: אין לנו ויכוח על זה.

דורון ישראלי: כולנו מסכימים שהנהיגה שם פראית.

אורית נוקד: אז מה אתם עושים?

דורון ישראלי: אנחנו בטח לא עושים פעילות בתוך היישובים.

דורון ישראלי: כל הדוחות שציינתם הם דוחות בבין עירוני.

דורון ישראלי: אחת הטענות הגדולות של פרנסי היישוב – למה אין ניידות תנועה בתוך הערים.

דורון ישראלי: שום ניידת שלי לא נכנסת.

דורון ישראלי: אין ניידות בתוך הערים.

דורון ישראלי: יש, אולי, קטנועים, בתוך מעלה אדומים ובתוך בית"ר, שכמות תאונות הדרכים שם היא קטסטרופאלית.

קריאה: בגבעת זאב.

דורון ישראלי: בגבעת זאב אין ניידות שלנו.

דורון ישראלי: גבעת זאב בתחום מחוז ירושלים.

יעקב כץ: אנחנו לא נגד שיהיו בתוך היישובים.

דורון ישראלי: אני מסכים עם חבר הכנסת בן ארי.

דורון ישראלי: זה באמת עוול איך אין מגרשים.

דורון ישראלי: אבל זה מגרש אזרחי ואני מצטער להגיד שאף אחד מכל פרנסי היישובים לא הרים את הכפפה.

מיכאל בן-ארי: לך למנהל האזרחי, לך לאלוף, תפקיע שטח.

דורון ישראלי: הייתי אצל ראש המנהל האזרחי.

דורון ישראלי: זה לא ויכוח בינינו.

דורון ישראלי: ברמה העקרונית זו מטרה משותפת של שנינו.

דורון ישראלי: הטענות שלך לא צריכות להיות כלפי המשטרה.

דורון ישראלי: הטענות שלך צריכות להיות מול אותם אזרחים שלא פנו למכרז.

דורון ישראלי: זאת אומרת, זה מכרז אזרחי, כשהמשטרה – אין לה - -

יעקב כץ: לא. הטענה כלפי המשטרה היא  - למה אין לה מאה כלי רכב להקציב, למה אין לה מאות שוטרים, ולמה כשכמות התושבים גדלה כל שנה ב-5.8% לא רואים את הגדילה הזו בשטח - -

דורון ישראלי: אנחנו באותה סירה, בעד אותה מטרה.

דורון ישראלי: אני יכול לענות לך על שאלות שקשורות אלי ולא למה אין אלף שוטרים.

דורון ישראלי: אני יכול להגיד לך מה אני עושה עם הניידות.

דורון ישראלי: למה אין עוד אלף שוטרים?

דורון ישראלי: – תשאל את שר האוצר.

דורון ישראלי: במחוז ש"י יש אלף שוטרים, זה נכון.

דורון ישראלי: כמה מתוכם שוטרים מבצעיים?

דורון ישראלי: זו שאלה אחת.

דורון ישראלי: ציינתי שיש לי 16 ניידות שעוסקות אך ורק בתנועה.

דורון ישראלי: יש עוד 17 ניידות שהן  ניידות סיור שעוסקות גם בתנועה.

דורון ישראלי: תחנת בנימין עושה פעם בשובע מבצע – הן לא ניידות תנועה בכלל, ניידות סיור.

יעקב כץ: מה מצב הניידות מבחינה - -

דוד אזולאי: אני מבקש, חבר הכנסת כץ – תן לנו להמשיך את הדיון.

דורון ישראלי: שאלתם אותי על הפריסה של הניידות.

דורון ישראלי: אני יכול להגיד בדיוק, זה לא סוד: בכביש 443 – אין לי ניידת שם, כמעט.

דורון ישראלי: היום שם הוא כביש רכב, אני לא שם ניידות.

דורון ישראלי: אני מחייב את המפקדים שלי  ואני בודק את זה שיהיו כל יום 3 ניידות לפחות על כביש 60, ניידת על כביש 505, ניידת על כביש 55, ניידת קבועה על כביש 90, ניידת על כביש 1 וניידת על 437.

דורון ישראלי: זה, פחות או יותר, 8 ניידות.

דורון ישראלי: יש מבצעים שבהם אני רכז את כלל הניידות במקום אחר.

דורון ישראלי: אם היו לי עוד 20 ניידות אז היו 10 ניידות על כביש 60.

דורון ישראלי: אבל אני חייב לציין שאנחנו עושים פעילות רבה, היית נוכח בזה.

דורון ישראלי: המקום היחיד שמפעיל כל שבוע פעילות מסוק ב-437 והסרט שראיתם פה - יש לי סרטים לא פחות טובים ואנחנו עושים שם אכיפה.

דורון ישראלי: האם יש עוד מה לעשות?

דורון ישראלי: – יש עוד מה לעשות, אם יתנדבו חלק מתושבי היישובים למשמר האזרחי, אני אכפיל את כמות הניידות.

דורון ישראלי: אם אני אקבל תקציב נוסף – כן.

דוד אזולאי: אם יהיו לך מתנדבים יהיו לך ניידות להעמיד לרשותם?

דורון ישראלי: אני חוזר ואומר: אין בעיה של ניידות.

דורון ישראלי: יש מספיק כלי רכב.

דוד אזולאי: רבותיי, תושבי יהודה ושומרון שנמצאים אתנו – שמעתם כאן דבר שכדאי שתקחו אותו לתשומת לבכם.

שלמה וקנין: שמענו.

שלמה וקנין: לנושא הזה יש מגבלות רבות מאד, חלקן – לא באחריות המשטרה אלא באחריות הצבא.

שלמה וקנין: בכל הנוגע למה התנאים - זה לא ירושלים וזה לא תל אביב.

שלמה וקנין: זה חייב להיות במדים, חייב להיות עם שוטר, וכך הלאה, ובצירים מסוימים בלבד.

שלמה וקנין: בנוסף, באותה נשימה הייתי אומר – רוצים מתנדבים, אבל צריך לתת להם את  התנאים להתנדבות ולא להרגיש בעצם שאסור לו לרשום את הדוח, שהוא רק מגבה את השוטר שרושם של הדוח.

שלמה וקנין: אפשר להרחיב על ידי מה שהיה פעם מקובל – שילוב של שוטר וחייל, ועל ידי זה שעושים יותר זוגות כאלה, והיו דברים מעולם - - זה נקרא בזמנו "שלוב זרועות", אם אני לא טועה.

דוד אזולאי: זה לא עובד היום?

קריאה: זה קיים, זה יכול להיות יותר.

שלמה וקנין: היה ניסיון של מחוז ש"י שהייתי שותף לו, שביקש את זה מהצבא, והדבר הזה לא יצא לפעול.

שלמה וקנין: יש מקום לעודד את הנושא הזה כי הוא גם ייתן את הביטחון הנדרש.

דורון ישראלי: זה נעשה בצורה מצומצמת.

דורון ישראלי: זה היה נותן מענה מצוין.

דוד אזולאי: מה הסיבה שזה לא ניתן בתגבור?

אורית נוקד: זו שאלה לצה"ל.

יובל שטייניץ: אנחנו, במשטרה הצבאית נותנים גיבוי למשטרת ישראל ומשתפים אתה פעולה - -

מיכאל בן-ארי: מה אתה אומר לגבי השאלה שלי, לגבי האבטחה של ניידות המשטרה?

דורון ישראלי: אני אומר בצער רב – אני שכלתי שני שוטרים בכביש הבקעה, כביש 90.

דורון ישראלי: הם היו במקום בו אין כמעט פעילות ואכן אני ממשיך לסייר שם - -

מיכאל בן-ארי: ועוד שוטר – שוקי סופר, גם כן.

דורון ישראלי: אני הולך בהדרגה.

דורון ישראלי: חודשיים אחרי זה שני שוטרים שלי נפצעו בחיזמה, שוטר ומתנדב.

דורון ישראלי: אני פועל בכל המקומות.

דורון ישראלי: נכון שבמקום שיש בעיה ביטחונית – אני לא פועל.

דורון ישראלי: אני מסכים אתך שאם היתה יותר נוכחות בצבא, הייתי יכול לפעול גם במקומות אחרים שאני לא פועל, אבל אני כן פועל איפה שנוסעים ישראלים ופלסטינאים, ושם הדגש.

דורון ישראלי: אם בדרום הר חברון נוסע רכב ישראלי פעם בשעה ונוסעים שם רוב הזמן פלסטינאים, אני אומר בכאב – אני מעדיף שהניידות שלי יהיו איפה שנוסעים בעיקר ישראלים.

דורון ישראלי: כביש 60, שנוסעים בעיקר ישראלים, צומת גוש עציון לחברון – שם אני שם את הניידות שלי.

דורון ישראלי: אבל אני לא אשים את הניידות שלי בכבישים שהם שכוחי אל, שפעם בשעה עובר שם רכב ישראלי.

דורון ישראלי: הכל פונקציה של איפה שעיקר התנועה עוברת.

דורון ישראלי: אני גם רוצה לציין, וחבר הכנסת כץ ראה את זה וגם השתתף – כמעט מחצית מהניידות שלי סמויות.

דורון ישראלי: לכן יכול להיות שהגב' אורית סטרוק לא רואה את כל הניידות.

דורון ישראלי: אבל הנתונים היבשים שניתן לבדוק – כמות הדוחות – זה משהו שאני לא יכול להמציא ולספר.

דורון ישראלי: אני יכול להגיד כל דוח איפה הוא נרשם, מתי ובאיזה שעה.

דורון ישראלי: כמות של 57,000 דוחות השנה, מתוכם – 42,000 לרכבים מקומיים, אי אפשר להתווכח עם זה.

דורון ישראלי: זה לא בתוך העיר וזה לא רק לרכבים ישראלים.

דורון ישראלי: אלה נתונים בסיסיים שאפשר לבדוק אותם.

דורון ישראלי: אתם רוצים שנרשום אלף דוחות?

דורון ישראלי: אז יגידו שהמשטרה רק אוכפת ולא מתייחסת לדברים האחרים.

דורון ישראלי: זה עדיין עליה, במשך השלוש שנים האחרונות, עליה מתמדת של כמעט 10% בכל שנה.

דוד אזולאי: אני רוצה לחדד את העניין של המכרז לגבי החרמת רכבים.

דוד אזולאי: האם הדבר הזה יכול להיות מעשי בזמן הקרוב?

דורון ישראלי: אתמול.

דוד אזולאי: ומה הבעיה כרגע, לאתר מגרש?

דורון ישראלי: המכרז מחייב כמה דברים אלמנטרים שבכלל לא קשורים למשטרה.

דורון ישראלי: חייב שיהיה ביטוח, חייב שיהיה שמירה, וחייב שיהיה גרר, ותאורה במקום.

דורון ישראלי: זה הכל.

דוד אזולאי: היות וזה היה לפני שלוש שנים – אין לכם בעיה להוציא את המכרז הזה היום?

דורון ישראלי: המכרז הזה קיים קבוע, פתוח, לכל הציבור, כל הזמן.

דורון ישראלי: יש את המכרזים האלה – שלחתי אותם אישית לכל ראשי המועצות והחברות הכלכליות.

דורון ישראלי: מעבר לזה, אפילו שהם לא ניגשו, שלחתי להם את זה בנוסף, תסתכלו, תקראו, תראו מה צריך.

דורון ישראלי: להערכתי, כשאני יוצא מהמשטרה אני פותח מגרש כזה, זה יהיה מאד רווחי.

דוד אזולאי: אני חושב שצריך לקחת את הנושא הזה לתשומת לב.

יעקב כץ: גם אנחנו צריכים לעשות את כל המוטל עלינו.

דוד אזולאי: צריכה להיות מכאן קריאה לראשי המועצות ביו"ש שיתייחסו לנושא הזה.

יעקב כץ: גם צריכה להיות קריאה לשר המשטרה לדרוש תוספת תקציב - -

אורית נוקד: עניין של חלוקת כוח אדם.

דוד אזולאי: רגע, רגע, יש דברים שהם בידינו – חבר הכנסת כץ, זה דבר שניתן מחר בבוקר, ואפשר לעשות את זה.

דוד אזולאי: כל מה שצריך זה שאותם ראשי מועצות – אל"ף, לאתר איזשהו מגרש, להביא את זה לידיעת המשטרה, בי"ת- לעניין אנשים.

יעקב כץ: המגרשים יהיו השבוע, בעזרת השם.

דוד אזולאי: לגבי הנושא של איתור מגרש שבו אפשר להעמיד את אותם רכבים – תהיה פניה של הוועדה לראשי מועצות שיסייעו למשטרה בעניין הזה, לאתר מגרש שיעמוד לרשות המשטרה על מנת שיוכלו להשתמש בהם בהתאם לתנאים שהם דורשים.

דוד אזולאי: הוועדה גם פונה למשרד התחבורה להגביר, או יותר נכון לסדר את הכבישים – ועיקר הטענות הן לכביש 60, ושם מדובר על מעגלי תנועה, שוליים, שבוודאי חשובים, אבל אני מניח שהשר כץ ירצה אבל השאלה אם יש לו אפשרות.

דוד אזולאי: אנחנו בכל מקרה נפנה אליו, ואז אני אפנה למשטרה בעניין הזה, גם לחד את המכרז בקשר לחילוט רכבים שאדוני דיבר עליהם.

דוד אזולאי: ברגע שיימצא מגרש – הא בהא תליא.

דוד אזולאי: הוועדה דורשת להעביר את כל הנתונים לגבי תאונות דרכים ועבירות תנועה בכלל ללמ"ס, גם אם מדובר רק בפלסטינאים  בלבד.

דוד אזולאי: הוועדה פונה ללמ"ס להכליל בדוחות שלה גם נתונים מיהודה ושומרון.

דוד אזולאי: אנחנו נפנה ונבקש הבהרות למה הם לא מכלילים את זה.

שרית לוי: הנתונים קיימים – אבל בנפרד.

דוד אזולאי: אז נברר למה הם לא מכניסים את זה  לתוך הנתונים שלהם.

דוד אזולאי: הוועדה גם תפנה למנהל האזרחי.

דוד אזולאי: הבנתי שלא תהיה לכם התנגדות שגם הצבא יאבטח את אותן ניידות - -

שלמה וקנין: לפיקוד המרכז, לא למנהל האזרחי.

דוד אזולאי: אוקי.

דוד אזולאי: דיברו כאן גם על הנושא של שילוב זרועות – ואני חושב שבעניין הזה צריכה להיות פניה למנהל האזרחי וגם לראשי המועצות, לעודד את העניין של יותר מתנדבים, יותר אנשים שעל פי בקשת המשטרה – זה רק יכול להיות לעזר.

שלמה וקנין: אין ספק.

שלמה וקנין: גם זה חונה בחצר של פיקוד המרכז והפרקליטות, בכל הנוגע לתנאים של הפעלה של הדבר הזה.

שלמה וקנין: אם יש כל כך הרבה הגבלות על ההפעלה – אין מתנדבים.

שלמה וקנין: בניגוד לירושלים, הוא יכול לבוא, לקבל שרוול, צ'קלקה, תדלוק של הרכב הפרטי – ונוסע, פה זה לא הולך ככה.

שלמה וקנין: יש כל כך הרבה מגבלות.

יעקב כץ: איזה מגבלות אתה מכיר?

שלמה וקנין: חובה- מדים - -

אריה אלדד: שר הביטחון פשט, לצערי, את הרגל.

אריה אלדד: אנחנו שואלים שאילתות.

אריה אלדד: סגן השר הצהיר בפעם שעברה שהוא לא מתכוון  יותר לענות על שאילתות – אמר את זה לפרוטוקול הכנסת.

אריה אלדד: מתן וילנאי אמר לפרוטוקול הכנסת שהוא לא מתכוון יותר לבוא לענות על שאילתות.

אריה אלדד: וגם כשהוא עונה- חבל על הזמן לבוא ולהקשיב.

אריה אלדד: לכן, מוסד השאילתות לשר הביטחון הוא מוסד שפשט את הרגל.

אריה אלדד: אין שום תוכן בדברים שמביאים לנו כתשובות.

מיכאל בן-ארי: זה בית ספר לשחצנות, אתה מתכוון.

דוד אזולאי: אני חושב שמה שעלה כאן לגבי המתנדבים של המשמר האזרחי – שיש רצון  אבל לא נותנים להם את התנאים- אני חושב שזה שווה דיון בפני עצמו.

דוד אזולאי: לדעתי.

דוד אזולאי: השאלה אם האכסניה שלו תהיה ועדת החוץ והביטחון, או ועדת הפנים.

דוד אזולאי: אני חושב שבמקרה הזה – זה ועדת החוץ והביטחון, למרות שאין לי בעיה לקיים את הדיון הזה אצלי.

דוד אזולאי: ואז, שם נוכל לקבל פעם אחת ולתמיד תשובות למה הצבא או המשמר האזרחי לא מוכנים לתת את התנאים.

דוד אזולאי: אנחנו גם נפנה אליהם בכתב ונבקש לדעת.

דוד אזולאי: אני מבקש ממך, אדוני, תפנה אחר כך למנהלת הוועדה, תגיד לה על איזה תנאים אתה מדבר.

דוד אזולאי: חשוב לי לדעת מה ביקשתם ולא קיבלתם.

דוד אזולאי: אנחנו רוצים לדעת למה הם לא נותנים כיוון שגם המשטרה מעודדת את הדבר הזה, ואין להם בעיה לקלוט את אותם אנשים, אבל ברגע שלא נותנים להם את התנאים – אין שום סיבה שאדם יתנדב.

דוד אזולאי: ואני מבין שמדובר על תנאים מינימלים, ואולי גם נושא הנשק מעורב בכך.

דוד אזולאי: אנחנו גם נפנה למנהל האזרחי בעניין הזה.

אורית נוקד: מה לגבי פניה למפקד מחוז ש"י לגבי חלוקת כוח האם במקום, סדרי עדיפויות.

אריה אלדד: מה שהגדרנו כסדרי עדיפויות בהקצאת כוח אדם.

אריה אלדד: היום זה פחות מ-8% מכוח האדם, שמוקצה למשימות האלה.

אורית נוקד: ויש במחוז ש"י הרבה יותר שוטרים פר אזרחים יותר מאשר כל מחוז בארץ, אבל עדיין – חלוקת הכוחות בפנים היא כל כך תמוהה.

דוד אזולאי: אוקיי, הוספתי את זה: הוועדה פונה למחוז ש"י להגדיל את כוח האדם לטובת מערך התנועה במחוז.

דוד אזולאי: אני מודה לכולכם, הישיבה נעולה.